SAPPE บวก 3% ลุ้นกำไรปี 66 แตะ 760 ล้าน โต 22% โบรกอัพเป้าใหม่ 64 บ.
SAPPE บวก 3% โบรกชี้กำไรปี 66 แตะ 760 ล้านบาท โต 22% รับยอดขายต่างประเทศเพิ่ม และต้นทุนปรับตัวลดลง โดยยังงคงแนะนำ “ซื้อ” ราคาเป้าหมาย 64 บ. 
SAPPE บวก 3% โบรกชี้กำไรปี 66 แตะ 760 ล้านบาท โต 22% รับยอดขายต่างประเทศเพิ่ม และต้นทุนปรับตัวลดลง โดยยังงคงแนะนำ “ซื้อ” ราคาเป้าหมาย 64 บ.
21 ก.พ. 2566

ผู้สื่อข่าวรายงานว่า วันนี้ (21 ก.พ. 66) ราคาหุ้น บริษัท เซ็ปเป้ จำกัด (มหาชน) หรือ SAPPE ล่าสุด ณ เวลา 10:57 น. อยู่ที่ระดับ 52.50 บาท บวก 1.50 บาท หรือ 2.94% สูงสุดที่ระดับ 52.75 บาท ต่ำสุดที่ระดับ 51 บาท ด้วยมูลค่าการซื้อขาย 11.84 ล้านบาท

บล.โนมูระ พัฒนสิน ระบุในบทวิเคราะห์ว่า ทางฝ่ายวิจัยปรับประมาณการกำไรปี 66-67 ขึ้นเฉลี่ย 17% จากยอดขายที่เติบโตเร่งตัวขึ้นกับแนวโน้มอัตรากำไรที่ปรับขึ้น โดยคาดกำไรสุทธิปี 66 อยู่ที่ 760 ล้านบาท เติบโต 22% และยอดขายอยู่ที่ 5,667 ล้านบาท เติบโต 20% ต่ำกว่าเป้าขั้นต่ำของบริษัทที่ 25% โดยรวมแนวโน้มยอดขายเติบโตดีมากในต่างประเทศที่เป็นช่วงเก็บเกี่ยวจากสินค้า Mogu Mogu ที่ติดตลาด อยู่ในช่วงเร่งขยายจุดจำหน่าย อาทิ ฝรั่งเศสที่จะขึ้นเป็น Top 3 ของยอดขายต่างประเทศ ซึ่งจะมีอิทธิพลเชิงบวกต่อประเทศอื่นในยุโรป อาทิ อังกฤษ จะใช้เวลาสร้างตลาดน้อยกว่าเดิม และ Scale up ได้เร็วขึ้น ล่าสุดเริ่มเพิ่มจุดจำหน่ายในอังกฤษแล้ว
ทั้งนี้บริษัทจะเพิ่มแรงกระตุ้นราว 30% โดยเพิ่มประสิทธิภาพ, เพิ่มไลน์ผลิต, จ้าง OEM สินค้าในประเทศ ตั้งแต่เดือนม.ค.-ก.พ.ปี 66 สะท้อนแนวโน้มยอดขายระดับสูง เบื้องต้นมองกำไรไตรมาส 1/66 ไปจนถึงไตรมาส 3/66 จะปรับตัวขึ้นเมื่อเทียบกับงวดเดียวกันของปีก่อนและจากไตรมาสก่อนหน้า และเป็น New High ได้จากยอดขายต่างประเทศที่ยังเติบโตต่อ ด้านต้นทุนวัตถุดิบเริ่มผ่อนคลายลง โดยยังคงแนะนำ “ซื้อ” ราคาเป้าหมายปี 66 ปรับขึ้นเป็น 64 บาท